Общинска организация на инвалидите - Сливен | С две премиери на книги РБ "Сава Доброплодни" Сливен се включи в програмата за празника на Сливен
25.10.2017 / 11:04
Традиция стана в навечерието на празника на Сливен –Димитровден Регионална библиотека „Сава Доброплодни” – Сливен да представя пред сливенското гражданство нови книги посветени на събития и личности от националната ни история, с които всеки българин се гордее. През 2017г. се навършиха 180г. от рождението на Апостола на българската свобода – Васил Левски. Под знака на тази годишнина бяха и представените в програмата за празника на града книги: втора част от романа „Апостола на българите” на сливенския писател Желяз Кондев и романът „Първият след бога. Любовта и смъртта на Васил Левски” на известната българска писателка Неда Антонова.
Представянето на романа „Първият след бога. Любовта и смъртта на Васил Левски” на известната българска писателка Неда Антонова се проведе на 23 октомври в препълнената с публика зала „Май”. Срещата бе открита с мултимедиен спектакъл по текстове от книгата с участието на актьорите Цвета Андреева и Христо Симеонов, който развълнува не само публиката, но и авторката. За творчеството на Неда Антонова и за нейния най-нов роман говори писателят Румен Леонидов. Според него романът „Първият след бога” е един необикновен прочит на живота на Васил Левски и на много факти около неговата дейност и смъртта му, които век и половина съзнателно се премълчават. Според Р.Леонидов за пръв път в романа на Н.Антонова читателят се среща не с идеализирания, а с истинския Левски. С това се обяснява и големия читателски интерес към книгата.
След словото на Р.Леонидов срещата продължи с много въпроси към Неда Антонова от публиката. Тя отговори интересно и изчерпателно на всички като представи и интересни документи, които е открила в руски архиви, и около които е изградила някои тези в романа. Част от въпросите бяха свързани и с други книги на авторката.